钦定古今图书集成/理学汇编/经籍典/第137卷 > 《大叔于田三》
## 钦定古今图书集成/理学汇编/经籍典/第137卷 > 《大叔于田三》

颜渊侍坐鲁定公于台，东野毕御马乎台下。定公曰：
“善哉，东《野毕》之御上也。”颜渊曰：“善则善矣，其马将佚
矣。”定公不说，以告左右曰：“闻君子不谮人，君子亦谮
人乎？”颜渊退。俄而厩人以东野毕马败闻矣。定公揭
席而起曰：“辄驾召颜渊。”颜渊至，定公曰：“乡寡人曰善
哉，东野毕之御也。吾子曰：‘善则善矣，然则马将佚矣。
不识吾子何以知之’？”颜渊曰：“臣以政知之。昔者舜工
于使人，造父工于使马。舜不穷其民，造父不极其马
者，以舜无佚民，造父无佚马也。今东野毕之上车执
辔，御体正矣，周旋步骤，朝礼毕矣，历险致远，马力殚
矣，然犹策之不已，所以知佚也。”定公曰：“善。可少进。”颜
渊曰：“兽穷则啮，鸟穷则喙，人穷则诈。”自古及今，穷其
下能不危者，未之有也。《诗》曰：“执辔如组，两骖如舞。”善
御之谓也。定公曰：“寡人之过也。”